**NOTĂ INFORMATIVĂ  
la proiectul hotărîrii Guvernului pentru aprobarea Regulamentului cu privire la modul de întocmire, actualizare şi evidenţă a Listei operatorilor economici calificaţi**

Proiectul hotărîrii Guvernului pentru aprobarea Regulamentului cu privire la modul de întocmire, actualizare şi evidenţă a Listei operatorilor economici calificaţi este elaborat pentru implementarea prevederilor art. 24 din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

Regulamentul cu privire la modul de întocmire, actualizare şi evidenţă a Listei operatorilor economici calificaţi stabilește conceptul Listei, modul de întocmire actualizare și evidență a acesteia, inclusiv informațiile ce trebuie livrate pentru ca un operator economic să poată fi inclus în aceasta.

Lista operatorilor economici calificați reprezintă o platformă de informare a autorităților contractante cu privire la operatorii economici de pe piața Republicii Moldova care prestează servicii, livrează bunuri sau execută lucrări. Lista respectivă este menținută online pe pagina web a Agenției Achiziții Publice [www.tender.gov.md](http://www.tender.gov.md) și, respectiv, orice autoritate contractantă sau operator economic are acces gratuit la aceasta.

Proiectul menționat vine să înlocuiască Regulamentul cu privire la modul de întocmire, actualizare şi evidenţă a Listei operatorilor economici calificaţi, aprobat prin Hotărîrea Guvernului nr. 178  din  18.02.2008.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Regulamentului cu privire la modul de întocmire, actualizare şi evidenţă a Listei operatorilor economici calificaţi.

**Ministru Octavian ARMAȘU**